
A minimális ellátás elvének tartalma és érvényesülése a magyar szociális rendszerben


A minimális ellátás elve a jóléti államok mindegyikében figyelembe vett alapvetés, melynek
értelmében az állam köteles biztosítani polgárai számára azt az életminőséget, amely szükséges
ahhoz, hogy emberi méltóságuk ne sérüljön. Nincs konszenzus ugyanakkor abban, hogy ezen
elv pontosan milyen feltételek biztosítását garantálja, valamint meddig terjed az állam
kötelezettsége az állampolgárairól való gondoskodásban.
A dolgozat fő megállapítása, hogy a minimális ellátás elve a magyar szociális jogban 2010 után,
a munkaalapú társadalom rendszerének kiépítésével egyre kevésbé érvényesül, helyét a
szociális ellátások körében átveszi az érdemességi elv, a liberális jóléti modellek felé közeledve
az állam szerepvállalása csökken. Így a szociális ellátórendszer pénzbeli támogatásai alacsony
színvonaluk és inkonzisztens jellegük miatt nem képesek garantálni a rászorulók minimális
ellátáshoz való hozzájutását.
A dolgozatban áttekintem a nemzetközi jóléti modellek főbb jellemvonásait és a magyar
alkotmánybíróság gyakorlatát, ezt követően bemutatom a rászorultsági alapú pénzbeli ellátások
szabályozásának alakulását a rendszerváltástól napjainkig. Ezt követően elemzem az ellások
aktuális feltételrendszerét, majd azokat összevetem a létfenntartás kérdésében jelentős
statisztikai mutatókkal.



